CELEX: 32021D0366
Language: et
Date: 2021-02-22 00:00:00
Title: Nõukogu otsus (EL) 2021/366, 22. veebruar 2021, Euroopa Liidu nimel võetava seisukoha kohta ÜRO Euroopa Majanduskomisjoni rahvusvahelisel maanteeveol töötava sõiduki meeskonna töö alase Euroopa kokkuleppe (AETR) eksperdirühmas ja maanteetranspordi töörühmas

1.3.2021   
               
               
                  ET
               
               
                  Euroopa Liidu Teataja
               
               
                  L 70/12
               
            
         NÕUKOGU OTSUS (EL) 2021/366,
         22. veebruar 2021,
         Euroopa Liidu nimel võetava seisukoha kohta ÜRO Euroopa Majanduskomisjoni rahvusvahelisel maanteeveol töötava sõiduki meeskonna töö alase Euroopa kokkuleppe (AETR) eksperdirühmas ja maanteetranspordi töörühmas
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 91 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Rahvusvahelisel autoveol töötava sõiduki meeskonna töö alane Euroopa kokkulepe (AETR) (1) jõustus 5. jaanuaril 1976. Seda muudeti viimati 20. septembril 2010.
                  
               
                     (2)
                  
                  
                     AETRi artikli 21 kohaselt võib iga kokkuleppeosaline esitada Ühinenud Rahvaste Organisatsiooni (ÜRO) peasekretärile AETRi kavandatud muudatusi. Enne ettepanekute esitamist ÜRO peasekretärile arutatakse neid kõigepealt ÜRO Euroopa Majanduskomisjoni (UNECE) maanteetranspordi töörühmas (SC.1).
                  
               
                     (3)
                  
                  
                     UNECE on AETRi raames loonud eksperdirühma. Eksperdirühm on volitatud välja töötama ja esitama UNECE maanteetranspordi töörühmale ettepanekuid AETRi muutmise kohta.
                  
               
                     (4)
                  
                  
                     AETRi eksperdirühm peaks 2021. aasta veebruaris toimuval 25. istungil ja UNECE maanteetranspordi töörühm 2021. aasta oktoobris toimuval 116. istungil arutama AETRi muudatusi, mis puudutavad aruka sõidumeeriku kasutuselevõttu.
                  
               
                     (5)
                  
                  
                     AETRi artiklis 22a on sätestatud, et AETRi osalised võtavad digitaalseid sõidumeerikuid käsitlevad nõukogu määruse (EMÜ) nr 3821/85 (2) IB lisa muudatused automaatselt üle ilma ametliku konsulteerimise või hääletuseta. Asjaolu, et AETRi osalised ei saa osaleda digitaalse sõidumeeriku tehnilise kirjelduse väljatöötamise ja vastuvõtmise protsessis, on olnud teatavate kokkuleppeosaliste jaoks rahulolematuse allikas. Komisjon tõdeb oma 19. juuli 2011. aasta teatises „Digitaalne sõidumeerik: edaspidised tegevussuunad“, et kõnealune mehhanism seab ohtu digitaalse sõidumeeriku õige ja ühtlustatud kasutuselevõtu liitu mittekuuluvate kokkuleppeosaliste poolt.
                  
               
                     (6)
                  
                  
                     Liidu huvides on muuta sõidumeerikuid, sealhulgas digitaalseid sõidumeerikuid käsitlevat otsustusprotsessi ja kohaldada artikli 22 lõigetes 1, 2 ja 3 sätestatud menetlust aruka sõidumeeriku tehnilise kirjelduse lisamiseks AETRi ning jätta AETRi artikkel 22a kehtima sõidumeeriku varasematest versioonidest tulenevate nõuete võimalike tulevaste muudatuste suhtes.
                  
               
                     (7)
                  
                  
                     AETRi artikli 10 kohaselt loetakse määrusele (EMÜ) nr 3821/85 vastava sõidumeeriku konstruktsioon, paigaldamine, kasutamine ja katsetamine AETRi nõuetele vastavaks. AETRi artiklit 10 tuleks muuta, et lisada viide aruka sõidumeeriku tehnilisele kirjeldusele, mida tuleks käsitada AETRi nõuetele vastavana alates AETRi lisa 1C liite jõustumise kuupäevast.
                  
               
                     (8)
                  
                  
                     Tuleks muuta üleminekusätteid käsitlevat AETRi artiklit 13, et näha ette kokkuleppeosaliste poolt aruka sõidumeeriku kasutuselevõtu täpne kuupäev.
                  
               
                     (9)
                  
                  
                     AETRi artikli 14 kohaselt ei saa kokkuleppega ühineda muud organid kui UNECE liikmeks olevad riigid ja riigid, kellel on UNECEs nõuandev pädevus.
                  
               
                     (10)
                  
                  
                     Liidu võimalus AETRiga ühineda on tähtis mitmel põhjusel. Esiteks on liidul ainupädevus rahvusvahelisel maanteeveol töötava sõiduki meeskonna töö valdkonnas, nagu kinnitas Euroopa Liidu Kohus kohtuasjas 22/70 (3). Teiseks tagaks liidu ühinemine AETRi kokkuleppega liidu huvide tulemusliku esindamise AETRi raames. Lisaks on liidu saamine kokkuleppeosaliseks asjakohane AETRi ja kavandatud otsustusprotsessi eripära seisukohast. Selleks et liit saaks AETRiga ühineda, tuleks muuta AETRi artiklit 14 nii, et AETRiga saaksid ühineda ka piirkondliku integratsiooni organisatsioonid.
                  
               
                     (11)
                  
                  
                     Aruka sõidumeeriku tehniline kirjeldus, mis lisatakse AETRisse selle lisa 1C liitena, tuleks välja töötada AETRi eksperdirühmale liidu nimel 8. aprillil 2020 esitatud kirjelduste ning nende kirjelduste alusel, mille komisjon võtab 2021. aastal vastu Euroopa Parlamendi ja nõukogu määruse (EL) nr 165/2014 (4) alusel.
                  
               
                     (12)
                  
                  
                     Tüübikinnitustunnistuse näidist, mis on sätestatud AETRi lisa 2. liite III peatükis, tuleks muuta nii, et seda saaks kasutada ka arukate sõidumeerikute ja nende osade kinnitamiseks.
                  
               
                     (13)
                  
                  
                     On asjakohane määrata kindlaks liidu nimel AETRi eksperdirühmas ja UNECE maanteetranspordi töörühmas võetav seisukoht, kuna AETRit tuleks muuta, et saavutada autovedudel kasutatavate sõidumeerikute valdkonnas üleeuroopaline ühtlustamine, ning kuna sellistel muudatustel on õiguslik toime, nagu on osutatud ELi toimimise lepingu artikli 218 lõikes 9.
                  
               
                     (14)
                  
                  
                     Kuna liit ei ole AETRi osaline ja tema staatus ei võimalda tal kavandatud muudatustest teavitada, peaksid kavandatud muudatustest AETRi eksperdirühma teavitama liidu huvides toimivad liikmesriigid, kes tegutsevad lojaalse koostöö vaimus, et aidata saavutada liidu eesmärke.
                  
               
                     (15)
                  
                  
                     Liidu seisukoha esitavad üheskoos tegutsevad liidu liikmesriigid, kes on AETRi eksperdirühma ja UNECE maanteetranspordi töörühma liikmed,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel rahvusvahelisel autoveol töötava sõiduki meeskonna töö alase Euroopa kokkuleppe (AETR) eksperdirühma 25. istungil ja UNECE maanteetranspordi töörühma 116. istungil on kooskõlas AETRi kavandatud muudatustega (5).
            Esimeses lõigus osutatud seisukoha vormilistes ja väiksemates muudatustes võidakse kokku leppida ilma nõukogu täiendava otsuseta.
         
         
            Artikkel 2
            
               1.   Artiklis 1 osutatud seisukoha esitavad üheskoos tegutsevad liidu liikmesriigid, kes on AETRi eksperdirühma ja UNECE maanteetranspordi töörühma liikmed.
            
            
               2.   Liikmesriigid teatavad kavandatud muudatustest AETRi eksperdirühmale.
            
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 22. veebruar 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  EÜT L 95, 8.4.1978, lk 1.
         
            (2)  Nõukogu 20. detsembri 1985. aasta määrus (EMÜ) nr 3821/85 autovedudel kasutatavate sõidumeerikute kohta (EÜT L 370, 31.12.1985, lk 8).
         
            (3)  ECLI:EU:C:1971:32.
         
            (4)  Euroopa Parlamendi ja nõukogu 4. veebruari 2014. aasta määrus (EL) nr 165/2014 autovedudel kasutatavate sõidumeerikute kohta, millega tunnistatakse kehtetuks nõukogu määrus (EMÜ) nr 3821/85 autovedudel kasutatavate sõidumeerikute kohta ning muudetakse Euroopa Parlamendi ja nõukogu määrust (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist (ELT L 60, 28.2.2014, lk 1).
         
            (5)  Vt dokument ST 5700/21 veebilehel http://register.consilium.europa.eu.